钦定古今图书集成/明伦汇编/官常典/第797卷 > 吴鼎
## 钦定古今图书集成/明伦汇编/官常典/第797卷 > 吴鼎

按《元史》本传：“鼎字鼎臣，燕人。至元十七年，见裕宗于
东宫，命入宿卫。二十五年，授织染杂造局总管府副
总管。后积官至礼部尚书、宣徽副司。大德十一年，山
东诸郡饥，诏鼎往赈之。朝廷议发米四万石，钞折米
一万石，鼎谓同使者曰：‘民得钞，将何从易米’？同使者
曰：‘朝议已定，恐不可复得’。鼎曰：‘人命岂不重于米耶’？”
言于朝，卒从所请。至大元年，改正奉大夫、保定路总
管。时皇太后欲幸五台，言者请开保定西五回岭，以
取捷径。遣使即鼎，使视地形，计工费。鼎言：“荒山斗入，
人迹久绝，非乘舆所宜往。”还报，太后喜，为寝其役。三年，召授资善大夫、同知中政院事。两浙财赋隶中政
者讵万计，前往者率多取其赢，鼎治之，一无私焉。浙
有两富家，曰“朱、张家”，多贷与民钱。其后两家诛，没而
券之，已偿者亦入于官。官唯验券征理，民不能堪。鼎
力为辨白，始获免。四年，改京畿漕运使。皇庆二年，特
旨复命知宣徽院事。四月，进资政大夫、崇祥院使。延
祐三年，卒，年五十有三。赠荣禄大夫、平章政事、柱国，
追封蓟国公，谥孝敏。